ไทยพบผู้ป่วยโรค COVID-19 เพิ่มใหม่ 11 ราย เป็นกลุ่มเพื่อนกับผู้ป่วยฮ่องกง ที่มาเที่ยวไทย พบดื่มสุราแก้วเดียวกัน สูบบุหรี่มวนเดียวกัน
ไทยพบผู้ป่วยโรค COVID-19 เพิ่มใหม่ 11 ราย เป็นกลุ่มเพื่อนกับผู้ป่วยฮ่องกง ที่มาเที่ยวไทย พบดื่มสุราแก้วเดียวกัน สูบบุหรี่มวนเดียวกัน นพ.สุขุม กาญจนพิมาย ปลัดกระทรงสาธารณสุข กล่าวในการแถลงสถานการณ์ประจำวัน กรณีโรค COVID-19 กล่าวว่า วันนี้ไทยยืนยันพบผู้ป่วยเพิ่ม 11 ราย รวมไทยมีผู้ป่วยสะสม 70 รายเป็นผลมาจากการที่กรมควบคุมโรค ขยายเกณฑ์การเฝ้าระวัง นอกจากผู้มีประวัติชัดเดินทางมาจากประเทศเสี่ยง คนไทยที่มีอาการปอดอักเสบโดยไม่ทราบสาเหตุ แต่ยังเพิ่มการเฝ้าระวังกลุ่มป่วยอาการคล้ายหวัดเป็นกลุ่มก้อน จนพบ 11 รายล่าสุด จากการสอบสวนทั้งหมดเป็นเพื่อนกลุ่มเดียวกับนักท่องเที่ยวฮ่องกง ที่มาเที่ยวไทยแต่ขณะป่วยยังไปสังสรรค์กับกลุ่มเพื่อนคนไทย ถึง 2 ครั้ง โดยสังสรรค์กันให้ห้องแอร์ ดื่มเครื่องดื่มแอลกอฮอล์แก้วเดียวกันและสูบบุหรี่มวนเดียวกัน ขณะที่เพื่อนที่ไปด้วยกันอีก 3 คนไม่ติดเพราะไม่ได้ดื่มเครื่องดื่มแอลกอฮอล์และไม่ได้สูบบุหรี่มวนเดียวกัน จากกรณีนี้ยังไม่ใช่ซุปเปอร์สเปรดเดอร์ หรือผู้ป่วยที่แพร่เชื้อในวงกว้างเพราะที่พบเป็นกลุ่มจำกัดและสามารถนำเข้าระบบควบคุมได้ทันทีที่เริ่มป่วย ยังไม่แพร่เชื้อเพราะจากการติดตามผู้สัมผัสใกล้ชิดผู้ป่วยทุกรายไม่พบใครป่วย เหตุการณ์นี้ชี้ชัดว่าการกินร้อน ใช้ช้อนกลาง ล้างมือบ่อยๆ ไม่ไปอยู่ที่แออัดกับคนที่อาการป่วยไข้ ไอ จาม เป็นมาตรการที่ป้องกันได้จริง อย่างไรก็ตามจากการขยายเกณฑ์ตรวจแล้วพบผู้ป่วยกลุ่มนี้ ทำให้จากนี้กระทรวงสาธารณสุข จะขยายการตรวจหาเชื้อไวรัสโคโรนา 2019 ในกลุ่มผู้ป่วยที่ได้รับการวินิจฉัยว่าเป็นโรคไข้หวัดใหญ่ด้วย อย่างไรก็ตามแม้จะพบผู้ป่วยล่าสุดเป็นกลุ่มก้อน แต่ยืนยันสถานการณ์ระบาดของไทยยังอยู่ในระยะ 2 ยังไม่ได้แพร่ไปในวงกว้าง